**Informacija za pružatelje usluga sa sjedištem u Republici Hrvatskoj**

Upućenim radnikom smatra radnik kojega poslodavac u okviru prekograničnog pružanja usluga upućuje na rad u drugu državu, koja nije država u kojoj radnik uobičajeno radi.

U slučaju kada poslodavac – pružatelj usluga, koji ima sjedište u Republici Hrvatskoj, radnika:

1. upućuje na rad u drugu državu članicu za svoj račun i pod svojim vodstvom, na temelju ugovora koji je sklopio s korisnikom usluge u drugoj državi članici, pod uvjetom da za vrijeme upućivanja između poslodavca i radnika postoji radni odnos ili
2. upućuje u drugu državu članicu u svoju podružnicu ili u društvo u vlasništvu iste grupe kojoj pripada i poslodavac, pod uvjetom da za vrijeme upućivanja između poslodavca i radnika postoji radni odnos ili
3. ustupa kao agencija za privremeno zapošljavanje korisniku koji je osnovan ili posluje u drugoj državi članici pod uvjetom da za vrijeme ustupanja postoji radni odnos između agencije za privremeno zapošljavanje i radnika

dužan je takvom radniku, bez obzira na pravo koje se primjenjuje na radni odnos, obvezno osigurati određene uvjete rada **na razini prava propisanoj pravnim propisima države članice u koju upućuje** radnika na rad, odnosno na razini prava kako su određena kolektivnim ugovorima koji su proglašeni univerzalno primjenjivima u toj državi članici EU.

Međutim, u slučaju kada su zajamčeni uvjeti rada povoljnije uređeni propisima Republike Hrvatske i koji se primjenjuju na radni odnos, nego što je to slučaj po pravnim propisima države članice u koju se radnik upućuje, na upućenoga radnika se primjenjuje za njega **povoljnije pravo**.

Uvjeti rada koji se izaslanom radniku jamče na taj način su:

1. propisano najduže trajanje radnog vremena i najkraće trajanje odmora,
2. najkraće trajanje plaćenog godišnjeg odmora,
3. najniži iznos plaće, uključujući povećanu plaću za prekovremeni rad,
4. zaštita zdravlja i sigurnost na radu,
5. zaštitne mjere za rad trudnica, žena koje su nedavno rodile, odnosno doje i maloljetnih radnika,
6. uvjeti ustupanja preko agencija za privremeno zapošljavanje
7. zabrana diskriminacije.

Informacije o uredima za vezu ustanovljenima u svakoj državi članici mogu se naći na web stranici <http://ec.europa.eu/social/main.jsp?catId=726>, dok daljnje informacije o pravnim sustavima država članica treba potražiti na web stranicama tijela nadležnih za rad i socijalnu sigurnost u pojedinoj državi,

<https://europa.eu/youreurope/citizens/work/work-abroad/posted-workers/index_en.htm>.

**pod naslovom: National web sites on posting**

Većina država zahtijeva da se prije upućivanja podnese izjava o upućivanju radnika, s određenim informacijama o pružatelju i primatelju usluge te o radniku, te ispune određene druge obveze, o kojima se te ostalom važećem zakonodavstvu treba informirati na web stranici države u koju se radnik upućuje.

Za rad u drugoj državi članici upućeni radnik, državljanin EU, ne treba radnu dozvolu, no mora zakonito boraviti na njenom teritoriju, odnosno regulirati boravak prema važećim propisima države u koju je upućen na rad.

Upućeni radnik može biti i državljanin treće države (koja nije članica Europskog ekonomskog prostora) te se i njemu jamče navedeni uvjeti rada, no pod uvjetom da je zakonito zaposlen kod poslodavca u Republici Hrvatskoj, odnosno da u Republici Hrvatskoj zakonito boravi i radi, što znači da uglavnom mora imati odgovarajuću za boravak i rad prema Zakonu o strancima.

Za upućivanja državljanina treće države u drugu državu EU postoje ograničenja o kojima se treba informirati kod nadležnih tijela države u koju se želi uputiti ovoga radnika, kontakti tijela nalaze se na gore navedenim linkovima, za svaku državu posebno.

U slučaju povrede zajamčenih prava, upućeni radnik ima pravo na sudsku zaštitu i u Republici Hrvatskoj, ali i pred nadležnim tijelima u državi članici u koju je upućen na ograničeno vrijeme.